《早秋客舍忆故山》
明代·王醇

何处非如寄，一山安足云。
秋来倚林阁，日看度江云。
客况层苔老，疑心杂响闻。
遥知溪墅月，坐少一人分。

作者简介：明南直隶扬州人，字先民。弱冠善辞赋，性放荡不羁，从季父游京师，日醉市楼，挟妓走马。大将军麻贵阅兵，醇轻裘快马，驰突演武场，引弓破的，矢矢相连属，又舞双剑如飞。大将军欲用之。笑谓：“家本书生，聊用游戏耳。”后归扬州慈云庵为僧。有诗集，深情孤诣，秀句错出，澄怀观道，超然有得。